Document ID: 32005D0864

ROZHODNUTIE KOMISIE
z 2. decembra 2005
o nezaradení endosulfanu do prílohy I k smernici Rady 91/414/EHS a odňatí povolení pre prípravky na ochranu rastlín obsahujúce túto účinnú látku
[oznámené pod číslom K(2005) 4611]
(Text s významom pre EHP)
(2005/864/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na štvrtý pododsek jej článku 8 ods. 2,
keďže:
(1)
Článkom 8 ods. 2 smernice 91/414/EHS sa stanovilo, že Komisia vypracuje pracovný program na preskúmanie účinných látok použitých v prípravkoch na ochranu rastlín, ktoré už 25. júla 1993 boli na trhu. Podrobné pravidlá na uskutočnenie tohto programu sa stanovili v nariadení Komisie (EHS) č. 3600/92 z 11. decembra 1992, ktorým sa stanovujú podrobné pravidlá na realizáciu prvého stupňa pracovného programu, na ktorý sa vzťahuje článok 8 ods. 2 smernice Rady 91/414/EHS o umiestnení na trh prípravkov na ochranu rastlín (2).
(2)
Nariadením Komisie (ES) č. 933/94 z 27. apríla 1994, ktorým sa ustanovujú účinné látky prípravkov na ochranu rastlín a určujú spravodajské členské štáty pre vykonávanie nariadenia Komisie (EHS) č. 3600/92 (3), sa určili účinné látky, ktoré sa majú hodnotiť v rámci nariadenia (EHS) č. 3600/92, stanovil sa spravodajský členský štát pre každú z týchto účinných látok a označili sa výrobcovia, ktorí včas predložili oznámenie.
(3)
Endosulfan je jednou z 89 účinných látok stanovených v nariadení (ES) č. 933/94.
(4)
V súlade s článkom 7 ods. 1 písm. c) nariadenia (EHS) č. 3600/92 predložilo Španielsko, ako stanovený spravodajský štát, 22. februára 2000 Komisii správu o svojom hodnotení informácií predložených oznamovateľmi v súlade s článkom 6 ods. 1 tohto nariadenia.
(5)
Po prijatí správy spravodajského členského štátu sa Komisia začala radiť s odborníkmi z členských štátov, ako aj s hlavnými oznamovateľmi Bayer CropScience a Makhteshim Agan ako je stanovené v článku 7 ods. 3 nariadenia (EHS) č. 3600/92. Ukázalo sa, že potrebné boli ďalšie údaje. Rozhodnutím Komisie 2001/810/ES (4) sa stanovil termín, dokedy má oznamovateľ predložiť údaje, ktorý vypršal 25. mája 2002. Týmto rozhodnutím sa stanovil aj ďalší termín pre špecifikované dlhodobé štúdie na 31. mája 2003.
(6)
Komisia zorganizovala 17. mája 2004 tripartitné stretnutie s hlavnými predkladateľmi údajov a spravodajským členským štátom, ktoré bolo venované tejto účinnej látke.
(7)
Členské štáty a Komisia si v rámci Stáleho výboru pre potravinový reťazec a zdravie zvierat prezreli hodnotiacu správu, ktorú vypracovalo Španielsko. Po jej preskúmaní vypracovala Komisia 15. februára 2005 posudkovú správu pre endosulfan.
(8)
Počas hodnotenia tejto účinnej látky sa označilo niekoľko oblastí záujmu. Išlo najmä o ďalšie pôsobenie a správanie sa tejto účinnej látky vo vzťahu k životnému prostrediu, keďže jej proces rozpadu nie je úplne jasný, a pri pôdnom, vodnom/sedimentačnom rozpade, ako aj pri štúdiách mezokozmu boli nájdené neznáme metabolity. Mnohé obavy stále existujú v ekotoxikológii, pretože na základe dostupných informácií nie je možné v dôsledku prítomnosti uvedených metabolitov v dostatočnej miere riešiť dlhodobé riziko. Okrem toho nie je na základe dostupných informácií dostatočné ani riešenie vystavenia prevádzkovateľov pri vnútorných podmienkach. Navyše je endosulfan prchavá látka, jej hlavný metabolit je trvalý a bol nájdený pri výsledkoch monitorovania regiónov, kde sa táto látka nepoužila. Keďže tieto problémy zostávajú nevyriešené, z hodnotenia vykonaného na základe predložených informácií následne nevyplýva, že by sa dalo očakávať, že prípravky na ochranu rastlín obsahujúce endosulfan budú za navrhovaných podmienok používania vo všeobecnosti spĺňať požiadavky stanovené v článku 5 ods. 1 písm. a) a b) smernice 91/414/EHS.
(9)
Preto by sa endosulfan nemal zaradiť do prílohy I k smernici Rady 91/414/EHS.
(10)
Do predpísaného obdobia by sa mali prijať opatrenia na zabezpečenie odňatia existujúcich povolení pre prípravky na ochranu rastlín obsahujúce endosulfan a na zabezpečenie toho, že tieto povolenia sa nebudú obnovovať, a že sa pre takéto výrobky nebudú vydávať nové povolenia.
(11)
Vo svetle informácií predložených Komisii sa zdá, že ak neexistujú účinné alternatívy pre určité obmedzené použitia v určitých členských štátoch, je tu potreba ďalšieho použitia účinnej látky, aby sa umožnil vývoj alternatív. Preto je opodstatnené, aby sa za súčasných okolností a za prísnych podmienok zameraných na zníženie rizika určilo dlhšie obdobie na odňatie existujúcich oprávnení na obmedzené použitia považované za dôležité, pre ktoré sa zdá, že v súčasnej dobe nie sú k dispozícii účinné alternatívy na kontrolu škodlivých organizmov.
(12)
Akákoľvek tolerančná lehota na likvidáciu, skladovanie, uvádzanie na trh a využívanie existujúcich zásob prípravkov na ochranu rastlín obsahujúcich endosulfan, ktoré sú povolené v členských štátoch, by sa mala obmedziť na obdobie maximálne 12 mesiacov, aby sa využívanie týchto zásob obmedzilo na jedno ďalšie vegetačné obdobie.
(13)
Toto rozhodnutie neovplyvňuje žiadne kroky, ktoré Komisia podnikne v súvislosti s touto účinnou látkou v neskoršej etape v rámci smernice Rady 79/117/EHS z 21. decembra 1978, ktorou sa zakazuje uvedenie na trh a používanie prípravkov na ochranu rastlín obsahujúcich určité účinné látky (5).
(14)
Toto rozhodnutie neovplyvňuje predkladanie žiadostí pre endosulfan v súlade s ustanoveniami článku 6 ods. 2 smernice 91/414/EHS v súvislosti s jeho možným zaradením do jej prílohy I.
(15)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Endosulfan sa nezaraďuje ako účinná látka do prílohy I k smernici 91/414/EHS.
Článok 2
Členské štáty zabezpečia:
1.
vyňatie povolení pre prípravky na ochranu rastlín obsahujúce endosulfan do 2. júna 2006;
2.
od 3. decembra 2005 neudeľovanie a neobnovovanie povolení pre prípravky na ochranu rastlín obsahujúce endosulfan v zmysle výnimky stanovenej v článku 8 ods. 2 smernice 91/414/EHS;
3.
v súvislosti s používaním uvedeným v stĺpci B prílohy možnosť pre členský štát uvedený v stĺpci A do 30. júna 2007 ponechať v platnosti povolenia pre prípravky na ochranu rastlín obsahujúcich endosulfan, za predpokladu, že:
a)
členský štát zaručí, že takéto prípravky na ochranu rastlín, ktoré zostanú na trhu, dostanú nové označenie, aby boli v súlade s podmienkami obmedzeného používania;
b)
členský štát zavedie všetky príslušné opatrenia na zmiernenie rizika s cieľom znížiť každé možné riziko a zabezpečiť ochranu ľudského zdravia a zdravia zvierat, ako aj ochranu životného prostredia; a
c)
členský štát zabezpečí, že sa budú hľadať alternatívne výrobky alebo metódy na takéto použitia, a to najmä prostredníctvom akčných plánov.
Príslušný členský štát informuje Komisiu najneskôr do 31. decembra 2005 o uplatňovaní tohto odseku a najmä o podniknutých krokoch v súlade s písmenami a) až c) a každoročne poskytne odhady množstva endosulfanu použitého na základné účely v zmysle tohto článku.
Článok 3
Akákoľvek tolerančná lehota udelená členskými štátmi v súlade s ustanoveniami článku 4 ods. 6 smernice 91/414/EHS bude podľa možnosti čo najkratšia a:
a)
pri použití, pre ktoré má byť odňaté povolenie dňa 2. júna 2006, vyprší do 2. júna 2007;
b)
pri použití, pre ktoré má byť odňaté povolenie do 30. júna 2007, vyprší pred 31. decembrom 2007.
Článok 4
Toto rozhodnutie je určené členským štátom.
V Bruseli 2. decembra 2005

Labels: 3
0
4
6